ปกติถ้าไปหัวหิน จะแวะทานอาหารที่ร้านสังเวียนครับ แต่รอบนี้ไปแบบรถตู้ และก็ไม่ได้เช่ามอเตอร์ไซค์ เลยว่าจะเดินในตลาดโต้รุ่งหัวหินดู

อ่านรีวิวหลายอัน เห็นหลายคนว่า ร้านครัวลุงจ่า ไว้ใจได้ อาหารสด อร่อย ราคาคนไทย ก็เลยจัดเสียหน่อย

ถึงร้านตอน 5 โมงเย็น ร้านเพิ่งตั้งเสร็จ มีคนมาก่อนผมโต๊ะหนึ่ง รอแป๊บเดียวพนักงานก็เอาเมนูมาให้ เปิดดูราคาพอรับได้ เหมือนทานร้านอาหารทะเลริมทะเล หรือในห้าง แต่แพงกว่าร้านประจำผมนิดหน่อย

ผมสั่งหอยเชลล์เผาเนยกระเทียม เห็นแนะนำ เมนูนี้ กลิ่นเนยและรสเนยสำหรับผมเลี่ยนไป ไม่แน่ใจว่าผสมมาการีนรึเปล่า มันไม่อร่อยถูกใจผมเท่าที่ควร ดีมีกระเทียมกับน้ำจิ้มซีฟู้ด ไม่งั้นผมเลี่ยนตายแน่ เมนูนี้ไม่ใช่สำหรับผมครับ

กุ้งเผาครึ่งโล มาทะเล แต่สั่งกุ้งแม่น้ำ 5555 ครึ่งกิโลได้ 6 ตัวครับ สดใช้ได้ ตัวใหญ่ดี แกะแล้วไม่ติดเปลือก เนื้อหวาน แต่บางตัวเผาแห้งไปหน่อย มันกุ้งละเหยหายไปหมด ความอร่อยมันอยู่ตรงหัวกุ้ง มันกุ้งเนี่ยแหละ แง้

หอยนางรมทรงเครื่อง หอยนางรมสดมี 2 แบบครับ เป็นแบบตัวเล็ก ๆ แกะออกจากเปลือกแล้ว ขายเป็นชุด กับแบบตัวใหญ่ขายเป็นตัว ๆ แฟนผมเคยเจอตัวใหญ่ที่ภูเก็ต แล้วเขาว่ามันหยึย ๆ ไป กลัว 55555 เลยจัดตัวเล็กมา สดดีครับ แต่น้ำแข็งที่เสิร์ฟมาด้วย ละลายเร็วไปหน่อย ตอนหลัง ๆ กลายเป็นหอยนางรมแช่น้ำ ต้องรีบวิดออก

ต้มยำกุ้งน้ำใส รสชาติจี๊ดจ๊าดดีครับ ใช้มะนาวสดด้วย หอมพริก หอมมะนาว แต่ไม่เผ็ดมาก ซดคล่องอยู่

พูดถึงน้ำจิ้มซีฟู้ด ร้านนี้ทำเผ็ดครับ รสชาติคนไทยดี เผ็ด เปรี้ยว ทานกับซีฟู้ดแล้วอร่อย

หลังจากสั่งทุกเมนู แป๊บ ๆ คนเต็มร้านแล้วครับ ท่าจะดังเอาเรื่อง ส่วนใหญ่เป็นลูกค้าคนไทยด้วย 

จบมื้อนี้ รวมข้าวสวย 2 จานกับ โค้ก 1 ขวด น้ำเปล่า 1 ขวด ประมาณ 800 บาทครับผม

ร้านนี้ผมว่าเอาไว้เป็นทางเลือก สำหรับคนที่อยากทานอาหารทะเลในตลาดโต้รุ่งโดยเฉพาะ แต่ถ้าขับรถมา อยากหาร้านอร่อย ๆ ราคาไม่แรงมาก รอบนอก เส้นชะอำ-หัวหิน ก็มีพอสมควรครับ
